**Møte:** UNINETT Sigma2 AS styremøte 1/16

**Dato:** Onsdag 03. februar 2015, kl. 09:00 – 14:30

**Sted:** Park Inn Oslo Airport Hotel, Gardermoen, Oslo

**Referent:** Vigdis Guldseth

**Deltakere:**

Kenneth Ruud (telefon) UiT Norges arktiske universitet

Nathalie Reuter UiB

Morten Dæhlen (fra kl. 10.00) UiO

Anne Borg NTNU

Ulf Gyllensten (telefon til 11.30) Uppsala Universitet

Heidi Ekrem Advokatfirmaet Mageli AS

Gunnar Bøe UNINETT Sigma2 AS

Vigdis Guldseth UNINETT Sigma2 AS

Arild Halsetrønning UNINETT Sigma2 AS

**Forfall:**

Petter Kongshaug UNINETT AS

**Saksliste:**

Sak 01/16: Godkjenning av dagsorden   
Sak 02/16: Godkjenning av referat

Sak 03/16: Habilitet

Sak 04/16: Anskaffelser: Fysisk plassering av B1 og NorStore (vedtakssak)

Sak 05/16: Planer og budsjett 2016

Sak 06/16: Merverdiavgift

Sak 07/16: Sigma2 årsberetning

Sak 08/16: Styrets aktivitetsrapport  
Sak 09/16: Eventuelt

Referat

I styreleders fravær var Morten Dæhlen utpekt som møteleder.

Ref. punkt 2.4. i Sigma2 styreinstruks: *«Styrelederen, eller det styremedlem han i sitt fravær skriftlig har utpekt, er møteleder i styremøter».*

**Sak 01/16: Godkjenning av dagsorden**

**Vedtak:**  *Styret godkjenner dagsorden.*

**Sak 02/16: Godkjenning av referat**

Daglig leder kommenterte på følgende aksjonspunkt fra referatet.

Sak 44/15:Forprosjekt for Anskaffelser: Innkjøpsstrategi

*Vedtak: Styret ber administrasjonen om å etablere nasjonal gruppe som skal utarbeide en strategi for lagring og deling av data.*

Det pågår et parallelt strategiarbeid i arbeidsgruppen som er i gang med felles IKT-strategi for UH-sektoren med bakgrunn i *Stortingsmelding 18-2015 Konsentrasjon for kvalitet.* Styret ba derfor administrasjonen om å avvente aksjonspunktet i sak 44/15 til det foreligger en avklaring om hvem som får det endelige ansvaret for å etablere en nasjonal gruppe som skal utarbeide en strategi for lagring og deling av data.

Sak 46/15, Punkt 2. Diskusjon om modell for innføring av brukerbetaling for nasjonale e-infrastrukturressurser *Vedtak: Styret ber administrasjonen om å utarbeide et forslag til betalingsmodell for nasjonale e-infrastrukturressurser*

Administrasjonen vil fremlegge et underlag for styret på neste styremøte.

Sak 46/15: Punkt 3. Oppdatering av status MVA – spørsmål

*Vedtak: Styret ber styreleder om å fremlegge mva-spørsmålet for UNINETT AS styre*.

MVA-spørsmålet står som egen sak 06/16 på dette møtets agenda.

**Vedtak:** *Styret godkjenner referat fra styremøte 5/15.*

**Sak 03/16:** **Habilitet**

**Vedtak:** *Ingen av styrets medlemmer erklærer seg inhabile i noen av styrets saker.*

**Sak 04/16: Anskaffelsesprosjektet: Fysisk plassering av B1 og NorStore: (vedtakssak)**

Arild Halsetrønning innledet saken.

Det var utarbeidet en presentasjon (*Status anskaffelsesprosjektet*.*pptx)*, og denneer vedlagt referatet.

Status i følgende delprosjekter ble gjennomgått:

* HPC anskaffelsen
* Datalagringsanskaffelsen
* Housing
* Ny driftsmodell
* Driftsforberedelser

Det ble kommentert på følgende punkter:

* A1 – maskinen vil bli klargjort for testkjøringer i november. Dette vil resultere i tilgjengelig regnekraft i testperioden. Spørsmålet om - og i tilfelle hvordan - regnekraften skal gjøres tilgjengelig for brukere, fremlegges for RFK på deres tildelingsmøte den 8. mars.
* Den fysiske avstanden mellom A1 og NorStore er ca. 100 m i luftlinje. Administrasjonen vurderer dette som uproblematisk.
* Migrasjon av data: I forbindelse med den forestående lagringsanskaffelsen er migrasjon av data noe Sigma2-nødvendigvis må løse på egenhånd.
* Tjenesteleveranser: Det finnes i dag flere tjenester som befinner seg i skjæringspunktet mellom institusjonene og Sigma2. Disse tjenestene er ofte finansiert av institusjonene selv. Et eksempel er Tjeneste for Sensitive Data (TSD) ved UiO, som er tett knyttet til NorStore. I forbindelse med innføring av ny driftsmodell, må ansvarsfordeling og roller i TSD avklares. Administrasjonen kommenterte at det er planlagt et eget møte mellom USIT og Sigma2 i februar for å diskutere TSD.
* I forbindelse med innføring av ny driftsmodell poengterte styret at fokus til enhver tid må ligge på å sikre best mulig støtte til forskerne som benytter e-infrastrukturtjenestene.

Deretter diskuterte styret fysisk plassering av B1 og NorStore.

Gjennom de prosesser som er gjennomført er det bestemt at Norge skal gå fra 4 til 2 nasjonale anlegg for tungregning og lagring. Gjennom lokalisering av A1 og Norstore til UiT sto nå valget mellom å plassere andre del av Norstore med installasjon i november 2016 og HPC-anlegg B1 med installasjon i november 2017 mellom NTNU og UiB, idet fortsatt housing på universitetene først skulle vurderes før man eventuelt skulle beslutte ekstern housing. Kostnadsbildet, samt det faktum at styret vurderer det som riktig å utnytte eksisterende investeringer i infrastruktur og lokaler ved universitetene, gjør at ekstern housing ikke er aktuelt på det nåværende tidspunkt.

Både NTNU og UiB vil teknisk sett være i stand til å huse Norstore med installasjon i november 2016 og HPC-anlegg B1 med installasjon i november 2017. Valget mellom NTNU og UiB er derfor krevende. Det er gjennomført to runder med tilbud fra NTNU og UIB. I siste runde med tilbud på housing velger UiB å selv ta investeringskostnad som et in-kind bidrag. Dette er imidlertid ikke i tråd med intensjonen i samarbeidet, ref. Dæhlen-utvalgets innstilling. Dette er også nedfelt i Samarbeidsavtalen som danner grunnlaget for driften av UNINETT Sigma2 der det i punkt 3.2 står følgende: « Når Sigma2 kjøper tjenester fra den primære målgruppen skal reelle, faktiske kostnader ligge til grunn, og prisen på tjenestene skal baseres på de samme prinsipper som ved søknader om midler til Forskningsrådet.» Styret må derfor forholde seg til reelle kostnader. Det er viktig at reelle kostander legges til grunn, både for å unngå intern konkurranse mellom samarbeidspartnerne, samt ved salg av tjenester til eksterne organisasjoner, som Forskningsrådet ønsker.

Videre regner styret det som overveiende sannsynlig at man vil bruke ekstern housing i framtiden. Det er derfor nødvendig å velge det alternativet der investeringen i housing er lavest og gir færrest bindinger i forbindelse med evaluering av framtidig housing alternativer.

Styret har derfor valgt det alternativet som kreves minst investeringer og i så møte færrest bindinger i forhold til fremtidige alternative løsninger for housing.

Basert på informasjon om tekniske forhold, investeringer og driftskostnader, som er gitt i 2 runder med housing-forespørsel, mener styret at man har godt nok grunnlag til å gjøre et vedtak. **Vedtak**:

*Basert på det samlede kostnadsbildet i tilbudene fra NTNU og UiB går styret inn for at Norstore med installasjon i november 2016 og HPC-anlegg B1 med installasjon i november 2017 lokaliseres til NTNU.*

*Det forutsettes at housingavtalen inngåes med NTNU med markedsmessige og standard avtaler.*

*Basert på det prisnivået man ender opp med for B1 og Norstore finner styret det ikke riktig å sette i gang en ekstern anskaffelse av housing i denne omgang.*

**Protokoll-tilførsel:**

*Styremedlem Nathalie Reuter mener at kostnadsbildet ikke er helt klart og vil gi UiB en mulighet til å gjøre en fordeling mellom investeringer som må gjøres uansett og investeringer spesifikt for B1 og NorStore.*

**Sak 05/16: Planer og budsjett 2016**

Det er utarbeidet planer med tilhørende budsjett for 2016, med egne prioriteringer på syv områder som beskrevet i saksunderlaget. I tillegg til de syv planene er det etablert en prosjektportefølje for samtlige prosjekter og aktiviteter som utføres i samarbeid med universitetene.

Administrasjonen har arbeidet med å fremskaffe et totalt tall-underlag fra driftsstedene for kostnader, slik at budsjettet viser en mest mulig korrekt fordeling av ressurser i forhold til de tjenester som skal leveres.

Det ble gitt utfyllende informasjon om begrepet bidragsmodell og Norges PRACE-deltakelse, basert på spørsmål fra styret.

**Vedtak:** *Styret godkjenner planer og budsjett 2016.*

**Sak 06/16: Merverdiavgift**

Gunnar Bøe orienterte om sakens bakgrunn.

Styret har tidligere drøftet hvordan den videre håndtering av MVA-saken burde foregå (Sak 45/15, pkt. 3).

I tråd med hva UNINETT styre tidligere har besluttet, og etter å ha konferert med styreleder i UNINETT, selskapets revisor, ble følgende opplysninger fremlagt for Sigma2 styret:

* Generalforsamling til Sigma2 (Styret til UNINETT) og UNINETT Sigma2 styre bør ha en felles forståelse av hvordan man skal håndtere MVA inntil en beslutning foreligger.
* UNINETT Sigma2 bør ikke ha en egen prosess med skattemyndighetene før MVA er avklart for mor-selskapet.
* En situasjon der selskapene evt. blir MVA-pliktig vil berøre hele fundamentet for organiseringen, og medføre en egen prosess med selskapene sine eiere, henholdsvis UNINETT og Kunnskapsdepartementet.
* Det bør ikke gjøres egne avsetninger for MVA i Sigma2 så lenge man ikke vet at man er MVA-pliktig, og UNINETT heller ikke gjør avsetninger.
* UNINETT og UNINETT Sigma2 vil i fellesskap møte en evt. utfordring MVA-avklaringen kan medføre, men morselskapet har tatt på seg det endelige ansvaret.

Følgende redegjørelse vil også bli fremlagt for UNINETT styret og protokollført på deres styremøte i mars.

**Vedtak:**

*Når det gjelder MVA-problematikken støtter styret seg på de vurderinger UNINETT gjør, under forutsetning av at Sigma2-styret erklæres ansvarsfritt.*

-----

**Sak 07/16: Sigma2 årsberetning**

Vedlagt sakspapirene var utkast til årsberetning 2015 for Sigma2.  
  
Styret kommenterte på innholdet i følgende avsnitt:

* Virksomheten
* Driftsrapport
* Arbeidsmiljø
* Mangfold og likestilling
* Framtidsutsikter

**Vedtak:** *Styret tar informasjonen til orientering. Styret ber administrasjonen revidere årsberetningen med de kommentarer som fremkom i møtet.*

**Sak 08/16: Aktivitetsrapport**

Styret kommenterte på vedlikeholdsavtalen for Vilje, som er inngått med SGI. Styret ber om at administrasjonen fremlegger en skriftlig redegjørelse av denne saken på neste styremøte.

Det ble gitt utfyllende informasjon om fakturarutiner, prosess i forbindelse med rekruttering av senior prosjektleder, overvåkning av underforbruk i forbindelse med tildeling av regne- og lagringsressurser og avansert brukerstøtte, basert på spørsmål fra styret.

**Vedtak:** *Styret tar aktivitetsrapporten til orientering.*

**Sak 09/16: Eventuelt**

Nathalie Reuter ber om at styremedlemmene undersøker muligheten for å endre tidspunkt for styremøte 4/16, opprinnelig fastsatt til 23. september.